CELEX: 32016D1138
Language: el
Date: 2016-07-11 00:00:00
Title: Εκτελεστική απόφαση (ΕΕ) 2016/1138 της Επιτροπής, της 11ης Ιουλίου 2016, για την τροποποίηση των μορφοτύπων που βασίζονται στο πρότυπο UN/CEFACT για την ανταλλαγή πληροφοριών σχετικά με την αλιεία [κοινοποιηθείσα υπό τον αριθμό C(2016) 4226]

13.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 188/26
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1138 ΤΗΣ ΕΠΙΤΡΟΠΉΣ
   της 11ης Ιουλίου 2016
   για την τροποποίηση των μορφοτύπων που βασίζονται στο πρότυπο UN/CEFACT για την ανταλλαγή πληροφοριών σχετικά με την αλιεία
   
      
         [κοινοποιηθείσα υπό τον αριθμό C(2016) 4226]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (1), και ιδίως τα άρθρα 111 και 116,
   Έχοντας υπόψη τον εκτελεστικό κανονισμό (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (2), και ιδίως το άρθρο 146ι,
   Εκτιμώντας τα ακόλουθα:
   
               (1)
            
            
               Κατά το 27ο φόρουμ της 25-29 Απριλίου 2016, το Κέντρο των Ηνωμένων Εθνών για τη διευκόλυνση του εμπορίου και των ηλεκτρονικών συναλλαγών (UN/CEFACT) θέσπισε πρότυπο για την ανταλλαγή πληροφοριών σχετικά με την αλιεία (FLUX). Για τη συμμόρφωση με το ως άνω παγκόσμιο πρότυπο, το υφιστάμενο ηλεκτρονικό σύστημα αναφοράς της Ευρωπαϊκής Ένωσης (ERS) πρέπει να τροποποιηθεί.
            
         
               (2)
            
            
               Το άρθρο 146γ του εκτελεστικού κανονισμού (ΕΕ) αριθ. 404/2011 προβλέπει ότι όλα τα μηνύματα που σχετίζονται με την ανταλλαγή πληροφοριών για την αλιεία πρέπει να βασίζονται στο εν λόγω πρότυπο UN/CEFACT.
            
         
               (3)
            
            
               Οι τροποποιημένοι μορφότυποι XML και τα τροποποιημένα έγγραφα εφαρμογής που πρέπει να χρησιμοποιούνται για όλες τις ηλεκτρονικές ανταλλαγές δεδομένων διατίθενται στη σελίδα του κεντρικού μητρώου δεδομένων (Master Data Register) στον δικτυακό τόπο της ΓΔ Αλιείας της Ευρωπαϊκής Επιτροπής (3).
            
         
               (4)
            
            
               Κατά τη διάρκεια των συνεδριάσεων της ομάδας εμπειρογνωμόνων ελέγχου της αλιείας και της ομάδας εργασίας για το ERS (Ηλεκτρονικό Σύστημα Καταχώρισης και Αναφοράς) και τη διαχείριση των δεδομένων, τα κράτη μέλη εξέφρασαν γνώμη σχετικά με τον χρόνο που χρειάζονται για την υλοποίηση του ως άνω τροποποιημένου μορφότυπου. Η γνώμη τους ελήφθη υπόψη. Τα μέτρα που προβλέπονται στην παρούσα απόφαση έχουν αποφασιστεί σε συνεννόηση με τα κράτη μέλη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ανταλλαγή δεδομένων του συστήματος παρακολούθησης σκαφών
   1.   Από την 1η Νοεμβρίου 2016, ο μορφότυπος που πρέπει να χρησιμοποιείται για την αναφορά δεδομένων του συστήματος παρακολούθησης σκαφών που αναφέρεται στο άρθρο 146στ του εκτελεστικού κανονισμού (ΕΕ) αριθ. 404/2011 και τα αντίστοιχα έγγραφα εφαρμογής τροποποιούνται όπως ορίζεται στο πρότυπο FLUX-P1000/P1000-07: προδιαγραφές του τομέα στίγματος σκάφους που έχουν δημοσιευθεί στη σελίδα του κεντρικού μητρώου δεδομένων (Master Data Register) στον δικτυακό τόπο της ΓΔ Αλιείας της Ευρωπαϊκής Επιτροπής.
   2.   Από την 1η Ιουλίου 2017, τα συστήματα των κρατών μελών σημαίας παρέχουν τη δυνατότητα απάντησης σε αιτήματα για δεδομένα του συστήματος παρακολούθησης σκαφών, όπως αναφέρεται στο άρθρο 146στ παράγραφος 3 του εκτελεστικού κανονισμού (ΕΕ) αριθ. 404/2011, χρησιμοποιώντας τον τροποποιημένο μορφότυπο σύμφωνα με την παράγραφο 1 του παρόντος άρθρου.
   Άρθρο 2
   Ανταλλαγή δεδομένων όσον αφορά την αλιευτική δραστηριότητα
   1.   Από την 1η Νοεμβρίου 2017, ο μορφότυπος που πρέπει να χρησιμοποιείται για την ανταλλαγή δεδομένων όσον αφορά την αλιευτική δραστηριότητα, όπως αναφέρεται στο άρθρο 146ζ του εκτελεστικού κανονισμού (ΕΕ) αριθ. 404/2011, και τα αντίστοιχα έγγραφα εφαρμογής, τροποποιούνται όπως ορίζεται στο πρότυπο FLUX-P1000/P1000-03: προδιαγραφές που αφορούν τον τομέα της αλιευτικής δραστηριότητας που έχουν δημοσιευθεί στη σελίδα του κεντρικού μητρώου δεδομένων (Master Data Register) στον δικτυακό τόπο της ΓΔ Αλιείας της Ευρωπαϊκής Επιτροπής.
   2.   Τα συστήματα των κρατών μελών σημαίας παρέχουν τη δυνατότητα αποστολής μηνυμάτων σχετικά με αλιευτική δραστηριότητα καθώς και απάντησης σε αιτήματα για δεδομένα αλιευτικής δραστηριότητας, όπως αναφέρεται στο άρθρο 146ζ παράγραφος 2 του εκτελεστικού κανονισμού (ΕΕ) αριθ. 404/2011, σε μορφότυπο UN/CEFACT P1000-3 σχετικά με αλιευτικά ταξίδια που αρχίζουν από την 1η Νοεμβρίου 2017.
   Άρθρο 3
   Ανταλλαγή δεδομένων που αφορούν τις πωλήσεις
   1.   Από την 1η Νοεμβρίου 2017, ο μορφότυπος που πρέπει να χρησιμοποιείται για την ανταλλαγή δεδομένων που αφορούν τις πωλήσεις, όπως αναφέρεται στο άρθρο 146η του εκτελεστικού κανονισμού (ΕΕ) αριθ. 404/2011, και τα αντίστοιχα έγγραφα εφαρμογής τροποποιούνται όπως ορίζεται στο πρότυπο FLUX-P1000/P1000-05: προδιαγραφές που αφορούν τον τομέα των πωλήσεων που έχουν δημοσιευθεί στη σελίδα του κεντρικού μητρώου δεδομένων (Master Data Register) στον δικτυακό τόπο της ΓΔ Αλιείας της Ευρωπαϊκής Επιτροπής.
   2.   Τα συστήματα των κρατών μελών σημαίας παρέχουν τη δυνατότητα αποστολής και απάντησης σε αιτήματα για δεδομένα δελτίων πώλησης και δηλώσεων ανάληψης, όπως αναφέρεται στο άρθρο 146η παράγραφος 3 του εκτελεστικού κανονισμού (ΕΕ) αριθ. 404/2011, σε μορφότυπο UN/CEFACT P1000-5, σχετικά με πράξεις που πραγματοποιούνται από την 1η Νοεμβρίου 2017.
   Άρθρο 4
   Διαβίβαση συγκεντρωτικών δεδομένων για τα αλιεύματα
   Από την 15η Φεβρουαρίου 2017, ο μορφότυπος που θα χρησιμοποιείται για τη διαβίβαση συγκεντρωτικών δεδομένων για τα αλιεύματα, όπως αναφέρεται στο άρθρο 146θ του εκτελεστικού κανονισμού (ΕΕ) αριθ. 404/2011, και τα αντίστοιχα έγγραφα εφαρμογής, τροποποιούνται όπως ορίζεται στο πρότυπο FLUX-P1000/P1000-12: προδιαγραφές που αφορούν τον τομέα των συγκεντρωτικών δεδομένων για τα αλιεύματα, που έχουν δημοσιευθεί στη σελίδα του κεντρικού μητρώου δεδομένων (Master Data Register) στον δικτυακό τόπο της ΓΔ Αλιείας της Ευρωπαϊκής Επιτροπής.
   Άρθρο 5
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 11 Ιουλίου 2016.
      
         
            Για την Επιτροπή
         
         
            Ο Πρόεδρος
         
         Karmenu VELLA
      
   
   
      (1)  ΕΕ L 343 της 22.12.2009, σ. 1.
   
      (2)  ΕΕ L 112 της 30.4.2011, σ. 1.
   
      (3)  http://ec.europa.eu/fisheries/cfp/control/codes/index_en.htm